एक नाम और रोल नंबर वाली 2 लड़कियों का मामला साफ, हरियाणा नहीं बिहार के तुषार हुए सफल
UPSC Result 2022 184th Rank Controversy - Madhya Pradesh Two Women With Same Name Claim 184th Rank In UPSC Exam. यूपीएससी का रिजल्ट जारी हुआ। इसमें मध्यप्रदेश की आयशा को 184वीं रैंक मिली। यहां तक तो सबको कुछ नॉर्मल था।
हाल ही में यूपीएससी का रिजल्ट जारी हुआ। इसमें मध्यप्रदेश की आयशा को 184वीं रैंक मिली। यहां तक तो सबको कुछ नॉर्मल था। लेकिन दिक्कत तब हुई जब मध्यप्रदेश की ही दो लड़कियों ने आयशा होने का दावा कर दिया।
दोनों के घर पर इस रिजल्ट की खुशियां मनाई गईं। दोनों के यहां मीडिया और रिश्तेदारों का तांता लगा रहा।
जबकि 184वीं रैंक लाने वाली आयशा एक ही हो सकती है। यह निश्चित है कि उनमें से किसी एक का दावा फर्जी है। लेकिन वह लड़की कौन है, इसका फैसला होने में दो दिन का वक्त लग गया।
उधर बिहार और हरियाणा के दो तुषार ने भी यूपीएससी की एक ही रैंक पर दावा कर दिया।
हालांकि, विवाद बढ़ते देख यूपीएससी ने आज साफ किया कि अलीराजपुर वाली आयशा और हरियाणा के तुषार का दावा फर्जी है।
दोनों ने दिखाए थे एडमिट कार्ड, बोलीं- हम ही असली
23 साल की आयशा फातिमा देवास की रहने वाली है। जबकि 26 साल की आयशा मकरानी अलीराजपुर की रहने वाली हैं। रिजल्ट आने के बाद दोनों ने असली आयशा होने का दावा किया।
आश्चर्यजनक रूप से दोनों आयाशा के घरवालों ने दावे के साथ एडमिट कार्ड भी मीडिया को दिखाया। जिसके चलते यह मामला और पेचीदा हो गया था।
खबर में आगे बढ़ने से पहले इस पोल के माध्यम से अपनी राय साझा करते चलें...
बिहार में भी ठीक ऐसा मामला, हरियाणा के लड़के से फंसा पेंच
मध्यप्रदेश की आयशा की तरह बिहार के तुषार भी इन दिनों परेशान थे। आईआईटी दिल्ली से ग्रेजुएट तुषार कुमार मे 5वीं बार में सिविल सर्विस परीक्षा में सफलता पाई थी। उन्हें 44वीं रैंक मिली।
लेकिन उनकी खुशियां तब गम और गुस्से में बदल गई, जब उन्होंने सोशल मीडिया पर हरियाणा के तुषार के बारे में पढ़ा।
हरियाणा के तुषार को राज्य सरकार और जिला प्रशासन की ओर से सम्मानित भी किया गया। उसने भी 44वीं रैंक का दावा किया है। मजे की बाद यह है कि एडमिट कार्ड पर दोनों के नाम और रोल नंबर भी एक ही हैं।
इधर, बिहार वाले तुषार कुमार ने पुलिस में कंप्लेन दर्ज कराते हुए कहा है कि उनकी मेहनत का फल कोई और चख रहा है।
यूपीएससी क्लियर करने का फर्जी दावा कर सीएस से अवॉर्ड लिया
वैसे ये पहला मामला नहीं है, जब यूपीएससी क्लियर करने को लेकर फर्जी दावा किया गया हो। इससे पहले झारखंड में भी ऐसा देखने को मिला था।
साल 2021 के यूपीएससी रिजल्ट में सौरभ कुमार को 357वीं रैंक मिली।
झारखंड के रहने वाले सौरव ने दावा किया कि उसने ही यह परीक्षा क्लियर की है। लोगों ने उसके दावे को सच मान लिया। 2 महीने तक लोग उसे अफसर मानते रहे।
यहां तक कि झारखंड के मुख्यमंत्री हेमंत सोरेन ने उसे सम्मानित भी कर दिया। दरअसल, झारखंड से यूपीएससी क्लियर करने वालों को सम्मानित किया जाना था। झारखंड का सौरव इसमें भी पहुंचा था। उसने अवॉर्ड लेने के बाद सीएम के साथ ग्रुप फोटो भी खिंचाई। इस मौके पर उसके परिवार के लोग भी आए थे।
यूपी के असली सौरभ ने खोली पोल तो दर्ज हुआ मुकदमा
झारखंड के सौरव के जश्न और सम्मान की तस्वीरें यूपीएससी की तैयारी करने वाले युवाओं के एक वॉट्सऐप ग्रुप में शेयर हुआ। जहां से ये फोटो यूपी के रहने वाले सौरभ कुमार तक पहुंची।
दरअसल, रिजल्ट यूपी के सौरभ का ही था। ऐसे में सौरभ ने असली एडमिट कार्ड और फोटो के साथ नकली सौरव की पोल खोल दी। जिसके बाद रांची में झूठा दावा करने वाले सौरव पर धोखाधड़ी का मुकदमा दर्ज हुआ।
नासा के एग्जाम में टॉप करने का दावा, विधायकों ने दी महीने भर की सैलरी
साल 2005 में बलिया का रहने वाला 17 साल का सौरव सिंह अचानक सुर्खियों में आया। उसने दावा किया कि वो नासा के एक एग्जाम का टॉपर है।
लोकल मीडिया ने उसके इस दावे को सच मान लिया। धीरे-धीरे बात दिल्ली तक फैल गई। सब ने सौरव के दावे को सच मान लिया। जिसके बाद उसे दिल्ली बुलाया गया। तत्कालीन राष्ट्रपति एपीजे अब्दुल कलाम ने भी उसे मिलने के लिए बुलाया। उसे पुलिस की सुरक्षा भी दी गई।
यूपी विधान परिषद विधायकों ने तो उसके आगे की पढ़ाई के लिए अपनी एक महीने की सैलरी भी दे दी। यूपी सरकार ने भी पांच लाख रुपए देने की घोषणा की। मामला इंटरनेशनल मीडिया तक पहुंचा तो नासा ने खुद बताया कि उसने ऐसी कोई परीक्षा ही नहीं कराई है और न ही सौरव कभी नासा आया।